62016TJ0008_RES
Sag T-8/16
(offentliggørelse i uddrag)
Toshiba Samsung Storage Technology Corp.ogToshiba Samsung Storage Technology Korea Corp.
mod
Europa-Kommissionen
Rettens dom (Femte Afdeling) af 12. juli 2019
»Konkurrence – karteller – markedet for optiske diskdrev – afgørelse, hvorved fastslås en overtrædelse af artikel 101 TEUF og EØS-aftalens artikel 53 – hemmelige aftaler vedrørende udbud iværksat af to computerproducenter – tilsidesættelse af væsentlige formforskrifter og af retten til forsvar – Kommissionens kompetence – overtrædelsens geografiske udstrækning – samlet og vedvarende overtrædelse – princippet om god forvaltningsskik – retningslinjerne for bødeberegning af 2006«
Karteller – aftaler og samordnet praksis udgør en samlet overtrædelse – begreb – kriterier – forskellige parters sammenhængende adfærd med henblik på at nå et bestemt konkurrencebegrænsende mål af økonomisk karakter
(Art. 101, stk. 1, TEUF)
(jf. præmis 56-58)
Institutionernes retsakter – begrundelse – forpligtelse – rækkevidde – afgørelse om anvendelse af konkurrencereglerne – kommissionsafgørelse, hvorved der konstateres en overtrædelse og pålægges en bøde
(Art. 101, stk. 1, TEUF og art. 296, stk. 2, TEUF)
(jf. præmis 81)
Konkurrence – administrativ procedure – klagepunktsmeddelelse – midlertidig karakter – nødvendigt indhold – overholdelse af retten til forsvar
(Rådets forordning nr. 1/2003, art. 27, stk. 1)
(jf. præmis 157-160)
Karteller – forbud – overtrædelser – aftaler og samordnet praksis, der udgør en samlet overtrædelse – en virksomhed tilregnes ansvaret for hele overtrædelsen – betingelser – praksis og ulovlig adfærd, som indgår i en samlet plan – vurdering – kriterier – fælles mål, som alle deltagerne forfølger – de foreholdte former for praksis skal supplere hinanden – foreligger ikke
(Art. 101, stk. 1, TEUF)
(jf. præmis 205 og 230)
Resumé
I dommen i sagen Toshiba Samsung Storage Technology og Toshiba Samsung Storage Technology Korea mod Kommissionen (sag T-8/16), afsagt den 12. juli 2019, frifandt Retten Kommissionen i et søgsmål anlagt af Toshiba Samsung Storage Technology Corp. og dets datterselskab, Toshiba Samsung Storage Technology Korea Corp. (herefter »sagsøgerne«), med principal påstand om annullation af Kommissionens afgørelse C(2015) 7135 final af 21. oktober 2015 (
1
), og, subsidiært, om nedsættelse af den bøde, som sagsøgerne var blevet pålagt som følge af en overtrædelse af konkurrencereglerne i sektoren for produktion og levering af optiske diskdrev.
Efter en administrativ undersøgelse, der blev indledt på grundlag af en klage, konkluderede Kommissionen, at 13 selskaber havde deltaget i et kartel på markedet for optiske diskdrev. Kommissionen fastslog i den anfægtede afgørelse, at karteldeltagerne fra i hvert fald den 23. juni 2004 til den 25. november 2008 havde samordnet deres adfærd i forhold til de udbudsprocedurer, som computerproducenterne Dell og Hewlett Packard organiserede. Det var Kommissionens opfattelse, at de involverede selskaber med et netværk af parallelle, bilaterale kontakter havde tilsigtet at sørge for, at priserne på optiske diskdrev forblev på et højere niveau, end de ville have været uden disse bilaterale kontakter. Kommissionen pålagde således sagsøgerne en bøde på 41304000 EUR som følge af en overtrædelse af artikel 101 TEUF og af EØS-aftalens artikel 53.
Sagsøgerne fremsatte flere anbringender til støtte for søgsmålet om bl.a. en tilsidesættelse af væsentlige formforskrifter og af retten til forsvar, samt om faktiske og retlige fejl ved fastlæggelsen af overtrædelsens geografiske udstrækning og ved konstateringen af, at der forelå en samlet og vedvarende overtrædelse.
Hvad angår begrebet en samlet og vedvarende overtrædelse bemærkede Retten, at det forudsætter, at forskellige parter har udvist en sammenhængende adfærd med henblik på at nå et bestemt konkurrencebegrænsende mål af økonomisk karakter. Det følger af selve begrebet en samlet og vedvarende overtrædelse, at en sådan overtrædelse forudsætter en »helhed af adfærd eller overtrædelser«. Sagsøgerne kunne således ikke gøre gældende, at Kommissionen havde indført en supplerende retlig kvalificering i den anfægtede afgørelse, da den fastslog, at overtrædelsen ud over den samlede og vedvarende overtrædelse, som var identificeret i klagepunktsmeddelelsen, bestod af flere »separate overtrædelser«, idet det netop var denne forskellige konkurrencebegrænsende adfærd, der udgjorde den nævnte samlede overtrædelse.
Retten fastslog endvidere, at den omstændighed, at visse kendetegn ved kartellet var udviklet med tiden, bl.a. optagelsen af nye medlemmer, formindskelsen af antallet heraf eller udvidelsen af kartellet til ligeledes at omfatte Hewlett Packard, ikke kunne være til hinder for, at Kommissionen kvalificerede dette kartel som en samlet og vedvarende overtrædelse, eftersom formålet med kartellet forblev uændret.
(
1
) – Kommissionens afgørelse C(2015) 7135 final af 21.10.2015 om en procedure efter artikel 101 TEUF og artikel 53 i EØS-aftalen (sag AT.39639 – Optiske diskdrev).